钦定古今图书集成/方舆汇编/职方典/第1340卷 > 《潮州祭大湖神文》前人
## 钦定古今图书集成/方舆汇编/职方典/第1340卷 > 《潮州祭大湖神文》前人

维年月日，潮州刺史韩愈，谨以清酌腵修之奠，祈于
大湖神之灵曰：“稻既穟矣，而雨不得熟以获也。蚕起
且眠矣，而雨不得老以蔟也。岁且尽矣，稻不可以复
种，而蚕不可以复育也。农夫桑妇，将无以应赋税，继
衣食也。非神之不爱人，刺史失所职也。百姓何罪，使
至极也。神聪明而端一，听不可滥以惑也。刺史不仁，
可坐以罪。惟彼无辜，惠以福也。划劙云阴，卷月日也。
幸身有衣，口得食，给神役也。充上之须，脱刑辟也。选
牲为酒，以报灵德也。吹击管鼓，侑香洁也。拜庭跪坐，
如法式也。不信当治，疾殃殛也。神其尚飨